Sámi Grand Prix 2025

Sámi Grand Prix 2025 lâi Sámi Grand Prix -juoigâm- já lávlumkišto, mon Säämi muusikfestivaal -servi ornij Kuovdâkiäinust Taažâ peln cuáŋuimáánu 12. peeivi 2025. Tot lâi 35. tohe, ko kišto uárnejui. Ive 2025 lâi vuossâmuš kerdi, ko tot ij uárnejum pessijâšlávurduv. Ive 2025 lâi meiddei vuossâmuš kerdi, ko lâi máhđulâš jienâstiđ miätá Sämieennâm. OSCAAL finnij finalist 64 čyegisid juáigusistis "Sávrrimus" já vuoitij juoigâmuási. Lávlumuási vuoitijn Piera Eira já MÁIJÁ, tastko suoi finnijn 72 čyegisid pitástis "Dálkkiid čađa".
Kišto uásálisteeh já pitáh almottuvvojii njuhčâmáánu 7. peeivi 2025. Siämmáá peeivi DAT almostitij ive 2025 nurâldâhskiäru njuolgist muusikpalvâlussáid neetist.
Tábáhtussaje.
Sámi Grand Prix 2025 uárnejui Báktehárjist Kuovdâkiäinust Taažâ peln. Tobbeen Sámi Grand Prix -kištoh láá uárnejum ovdil-uv.
Formaat.
Kiišton puovtij uásálistiđ tuše uđđâ pitáigijn, moh láá monnii sämikielân já moh iä lah ovdil almostum. Ovdebij iivij náál kištoost lijjii kyehti uási: juoigâmuási já lávlumuási. 
Pitáh oovdânpuáhtojii konsertist okko ovdil pessijâšmarkkânij aalgâ cuáŋuimáánu 12. peeivi Báktehárji-maaŋgâtooimâhaalist. Siämmást livekonsert čaittui njuolgâ vuolgâttâssân NRK 1:st, NRK TV:st já radio peht. Ive 2025 livekonsert čaittui njuolgâ vuolgâttâssân meid Ruotâ já Suomâ peln. Ruotâ peln livekonsert lâi máhđulâš keččâđ SVT Playst. Suomâ peln vist livekonsert čaittui Yle TV2:st já Yle Areenast, já tom čielgij suomâkielân Xia Torikka. Lâi máhđulâš keččâđ vuolgâttâs kost peri maailmist, mut ij lamaš máhđulâš jienâstiđ kost peri tondiet ko jienâstemvyevih lijjii geoaiđum ađai puovtij jienâstiđ tuše Suomâst, Ruotâst já Taažâst já jyehi enâmist puovtij kevttiđ tuše ton eennâm jienâstemvyevi.
Jođetteijeeh.
Ive 2025 kišto jođetteijen láin sämmiliih Maxida Märak já Ole Máhtte Hætta Gaup. Ive 2025 lâi vuossâmuš kerdi, ko Märak jođettij kišto. Gaup vist lâi jođettâm tom meiddei ive 2024. Ovdil livekonsert vuolgâttui Sukkâršooki ruopsis ráánu -ohjelm, mon jođettij Sáárákáisá Seurujärvi.
Ovdil fiinaal.
Occeeh puohtii vuolgâttiđ pitáidis ive 2024 loopâst roovvâdmáánu 24. peeivist skammâmáánu 25. piäiván. Ive 2025 kiišton vuolgâttuvvojii ohtsis 30 laavlâd já 15 juáigusid, main 6 väljejuvvojii juoigâmuásán já 6 lávlumuásán. Sehe juoigâm- já lávlumuási uásálistei noomah, pitáh já videočuoppâseh almostuvvii njuhčâmáánu 7. peeivi 2025.
Fiinaal.
Fiinaal uárnejui cuáŋuimáánu 12. peeivi Báktehárji-maaŋgâtooimâhaalist Kuovdâkiäinust Taažâ peln.
Lávdástemoornig.
Finalist artisteh lávdástii čuávuváá oornigist:
Jienâstem.
Jyehi staatâst lâi jieijâs jienâstemvyehi: Taažâ peln tekstâviestáin, Ruotâ peln Mello-aapi peht já Suomâ peln juo-uv Yle nettisiijđoin teikkâ Yle-aapi peht. Áámmáträäđi adelem jienah já aalmugjienah reknistuvvojii oohtân nuuvt ete aalmugjienâi tiädduárvu lâi 60 % já áámmáträäđi jienâi tiädduárvu 40 %.
Kišto loppâpuáđus.
Juáigumuásist áámmáträäđi adelij 29 čyegisid Oskal Máhte Ántte Máhtten, mutâ OSCAAL finnij 42 čyegisid telejienâstmist já vuoitij juáigumuási. 
Lávlumuásist áámmáträäđi adelij 31 čyegisid Hildá Länsmanân, mutâ Piera Eira já MÁIJÁ finnijn 51 čyegisid telejienâstmist já vuoittijn lávlumuási. 
Áillohaš-muusikpalhâšume.
Jon Henrik Fjällgren vuoitij ive 2025 Áillohaš-muusikpalhâšume.